22. ΝΟΜΟΣ υπ' αριθ. 1696 της 23/26 Μαρτ. 1987 (ΦΕΚ Α΄ 40) Κύρωση συμφωνίας τουριστικής συνεργασίας μεταξύ των κυβερνήσεων της Ελληνικής Δημοκρατίας και της Ιταλικής Δημοκρατίας. Άρθρο πρώτο.-Κυρώνεται και έχει την ισχύ που ορίζει το άρθρ. 28 παρ. 1 του Συντάγματος η συμφωνία τουριστικής συνεργασίας μεταξύ των κυβερνήσεων της Ελληνικής Δημοκρατίας και της Ιταλικής Δημοκρατίας, που υπογράφτηκε στη Φλωρεντία την 1 Ιουλ. 1986, της οποίας το κείμενο σε πρωτότυπο στην ελληνική γλώσσα έχει ως εξής: ΣΥΜΦΩΝΙΑ ΤΟΥΡΙΣΤΙΚΗΣ ΣΥΝΕΡΓΑΣΙΑΣ ΜΕΤΑΞΥ ΤΗΣ  ΚΥΒΕΡΝΗΣΗΣ ΤΗΣ ΕΛΛΗΝΙΚΗΣ  ΔΗΜΟΚΡΑΤΙΑΣ ΚΑΙ ΤΗΣ ΚΥΒΕΡΝΗΣΗΣ ΤΗΣ  ΙΤΑΛΙΚΗΣ ΔΗΜΟΚΡΑΤΙΑΣ Η Κυβέρνηση της Ελληνικής Δημοκρατίας και η Κυβέρνηση της Ιταλικής Δημοκρατίας, κινούμενες από την επιθυμία να ενισχύσουν τις ήδη υπάρχουσες φιλικές σχέσεις μεταξύ των δύο Χωρών, αναγνωρίζοντας τη σημασία του τουρισμού για μια καλύτερη κατανόηση και συνεργασία μεταξύ των λαών, εμπνεόμενες από τις συστάσεις τις σχετικές με την προώθηση του τουρισμού που περιέχονται στο Πρακτικό της Συνόδου για την Ευρωπαϊκή Ασφάλεια και Συνεργασία που υιοθετήθηκε στο  Ελσίνκι την 1η Αυγ. 1975, έχοντας υπόψη τις δυνατότητες συνεργασίας στον τουριστικό τομέα στο πλαίσιο της Ευρωπαϊκής Οικονομικής Κοινότητας, συμφώνησαν τα ακόλουθα: Άρθρο δεύτερο.Τα σε εκτέλεση της συμφωνίας πρωτόκολλα - πρακτικά που καταρτίζονται από τη μικτή επιτροπή του άρθρ.6 αυτής, εγκρίνονται με κοινή πράξη των αρμοδίων κατά περίπτωση υπουργών. Άρθρο τρίτο.-Η ισχύς του νόμου αυτού αρχίζει από τη δημοσίευσή του στην Εφημερίδα της Κυβερνήσεως, της δε συμφωνίας από την ολοκλήρωση των προϋποθέσεων του άρθρ.7 αυτής. Με ανακοίνωση του Υπουργ. Εξωτερικών της 5/12 Ιαν. 1988 (ΦΕΚ Α΄ 4) η ανωτέρω συμφωνία τέθηκε σε ισχύ την 15 Μαΐου 1987. Άρθρ.1.-Τα Συμβαλλόμενα Μέρη αναλαμβάνουν την υποχρέωση να υιοθετήσουν όλα τα απαραίτητα μέτρα για την προώθηση του τουρισμού και την αύξηση των τουριστικών ανταλλαγών ανάμεσα στις δύο Χώρες. Άρθρ.2.-Τα Συμβαλλόμενα Μέρη θα πράξουν ό,τι είναι σκόπιμο για την καλυτέρευση και την πύκνωση των επικοινωνιών και των μεταφορών ανάμεσα στις δύο Χώρες, με σκοπό να διευκολύνουν τα τουριστικά ρεύματα προς τις δύο κατευθύνσεις. Ιδιαίτερη μέριμνα θα ληφθεί για την προώθηση των οργανωμένων ταξιδιών, ιδιαίτερα εκείνων που σκοπεύουν στην ανάπτυξη νέων μορφών τουρισμού. Άρθρ.3.-Τα Συμβαλλόμενα Μέρη θα ανταλλάσσουν περιοδικά εμπειρίες σχετικές με τον τουρισμό, ιδιαίτερα όσον αφορά στην εγκατάσταση και στη διαχείριση νέων τουριστικών-ξενοδοχειακών μονάδων, χρήσιμες και στις δύο Χώρες. Θα διευκολύνουν επίσης την ανταλλαγή δημοσιευμάτων, ερευνών, στατιστικών στοιχείων και κάθε άλλης βασικής πληροφορίας στους σημαντικότερους τομείς του εθνικού και διεθνούς τουρισμού των δύο Χωρών. Άρθρ.4.-Τα Συμβαλλόμενα Μέρη, για να συγκρίνουν τις εμπειρίες τους που αναφέρονται στις κοινές ρίζες του ελληνικού πολιτισμού, τουλάχιστον όσον αφορά στις περιοχές της Νοτίου Ιταλίας, θα ευνοήσουν την ανταλλαγή πληροφοριών σχετικών με αποτελέσματα μελετών και ερευνών στον τομέα του ιστορικού-μορφωτικού τουρισμού και, συγχρόνως, θα επεξεργαστούν από κοινού πιθανά προγράμματα τουριστικών-μορφωτικών διαδρομών που θα καλύπτουν ιδιαίτερα τις περιοχές της Μεγάλης Ελλάδας (MAGNA GRECIA) και της Ελλάδας, και θα μελετήσουν την από κοινού προβολή των προγραμμάτων αυτών σε τρίτες χώρες, στα πλαίσια μιας πιο στενής τουριστικής συνεργασίας με στόχο την αξιοποίηση της κουλτούρας των δύο Χωρών. Άρθρ.5.-Καθένα από τα Συμβαλλόμενα Μέρη στα πλαίσια της νομοθεσίας του και τηρώντας την αρχή της αμοιβαιότητας, θα διευκολύνει μέσα στην επικράτειά του τη διάδοση πληροφοριακού και διαφημιστικού υλικού, που θα αποστέλλεται από το άλλο Μέρος για να γίνουν γνωστοί οι πόλοι έλξης τουρισμού και κουλτούρας των αντίστοιχων Χωρών. Άρθρ.6.-Για την εφαρμογή της παρούσας Συμφωνίας και για να ξεκινήσει μία ανταλλαγή απόψεων πάνω στα θέματα που περιέχονται στα προηγούμενα άρθρα και σε οποιοδήποτε άλλο που από κοινού θα αποφάσιζαν να διαπραγματευθούν, τα Συμβαλλόμενα Μέρη θα διευκολύνουν την πραγματοποίηση περιοδικών συσκέψεων μιας Μικτής Επιτροπής, που θα αποτελείται από εκπροσώπους των αρμόδιων στον τομέα Τουριστικών Αρχών και Οργανισμών καθώς και ενδεχομένως από  εμπειρογνώμονες υπό (Αντί για τη σελ. 115,833) Σελ. 116,833(α) Τεύχος Ι-11-1 Σελ. 61 Τουριστικές συμβάσεις 18.Β.ξα.19-22 416 την ιδιότητα επιπρόσθετων μελών που θα συνεδριάζει τακτικά εναλλάξ στην Ιταλία και την Ελλάδα, με πρωτοβουλία ενός των Συμβαλλομένων Μερών. Άρθρ.7.-Η παρούσα Συμφωνία θα αρχίσει να ισχύει από την ημέρα που τα Συμβαλλόμενα Μέρη θα ανακοινώσουν αμοιβαία ότι συμπληρώθηκαν οι από τη νομοθεσία κάθε Μέρους απαιτούμενες διαδικασίες. Άρθρ.8.-Η παρούσα Συμφωνία θα έχει πενταετή ισχύ και θα παρατείνεται σιωπηρά για περιόδους ενός έτους, εκτός αν ένα από τα Συμβαλλόμενα Μέρη προβεί σε καταγγελία, η οποία θα πρέπει να πραγματοποιηθεί δια της διπλωματικής οδού, τρεις τουλάχιστο μήνες πριν από τη λήξη της. Συντάχθηκε στη Φλωρεντία την 1η Ιουλ. 1986 σε δύο πρωτότυπα στην ελληνική και ιταλική γλώσσα. Τα δύο κείμενα είναι εξίσου αυθεντικά. 